નાના બાળકો એકદમ ક્યુટ લાગતા હોય છે. એમના માટે સામાન્ય રીતે એવું કહેવાતું હોય છે કે બાળક તો ભવિષ્યનો નાગરિક છે. આવા ટેણીયા વિષે એના મા-બાપનો જે અભિપ્રાય હોય એવો જ એ મોટો થઇ ને બને તો આપણા દેશમાં પાંચેક કરોડ સચિન, ત્રણ કરોડ ધોની, અઢી કરોડ જેટલા સલમાન, દોઢ કરોડ જેટલી દીપિકા, એકાદ કરોડ જેટલા રણબીર, અને પચાસ સાઈઠ લાખ માઈકલ જેક્સન અને બીલ ગેટ્સ પણ પાકે. એ વખતે ભૂલવું નહિ કે અક્કલમઠ્ઠાઓ અને ડીમ લાઈટો નાનપણમાં તો ક્યુટ જ લાગતી હોય છે. ઇન ફેક્ટ તમે જેને તેડીને રમાડી રહ્યા છો એ ભવિષ્યનો હોનહાર નાગરિક છે કે અક્કલમઠ્ઠો છે એ કહેવું કઠીન હોય છે. જોકે ‘પુત્રના લક્ષણ પારણામાંથી’ કહેવત મુજબ મા-બાપને આની સૌ પહેલા ખબર પડતી હોય છે. તોયે આપણે ત્યાં છોકરું સુસુ કરી ને કહે અથવા કહીને સુસુ કરે, બંને કિસ્સામાં મા-બાપ ગર્વ લેતાં જોવા મળે છે. એમને ભણાવવા-ગણાવવામાં પુરતી કીકો માર્યા પછી પણ એન્જીન ઉપડે નહિ તો છેવટે સુયોગ્ય પાત્ર જોઇને પરણાવી દેતા હોય છે. સામેવાળું પાત્ર બરોબરીનું મળે તો ‘હશે, એક જ ઘર બગડ્યું’ એવું આશ્વાસન લેવામાં આવતું હોય છે.